પાક. ગૃહપ્રધાનનું વધુ એક વિવાદાસ્પદ નિવેદન
૨૬ નવેમ્બરના હુમલાને ખાળવા ભારતીય સલામતી દળો નિષ્ફળ
તોઇબાના આતંકવાદી અબુ જુંદાલને ભારતીય ગુપ્તચર સંસ્થાનો એજન્ટ ગણાવતાં હોબાળો
(પીટીઆઇ)	નવી દિલ્હી, તા. ૧૬
ભારતના પ્રવાસે આવેલા પાકિસ્તાની ગૃહપ્રધાન રહેમાન મલિકે વિવાદાસ્પદ નિવેદનો આપવાનું ચાલુ રાખ્યું છે. આજે ૨૬/૧૧ના હુમલા અંગે તેમણે જણાવ્યું હતું કે મુંબઇમાં આતંકવાદી હુમલો થતો રોકવામાં ભારતીય સલામતી સંસ્થાઓ નિષ્ફળ ગઇ હતી. આ હુમલામાં ભારતની બહારના તત્વોની સંડોવણી હોવાનું પણ તેમણે કહ્યું હતું. દરમિયાન મલિકે દાવો કર્યો હતો કે લશ્કર-એ-તોઇબાનો આતંકવાદી અબુ જુંદાલ ભારતીય ગુપ્તચર સંસ્થાનો એજન્ટ હતો.
મલિકે જણાવ્યું હતું કે ભારત અને પાકિસ્તાન વચ્ચે નિયમિતપણે માહિતીનું આદાન-પ્રદાન થતું હોત તો મુંબઇ હુમલાને થતો અટકાવી શકાયો હોત. તેમણે કહ્યું હતું કે પાકિસ્તાની મૂળના અમેરિકી આતંકવાદી ડેવિડ કોલમેન હેડલીએ અલ કાયદાના આતંકવાદી ઈલ્યાસ કાશ્મીરી સાથે મળીને મુંબઇ હુમલાનું કાવતરું ઘડયું હતું. કાશ્મીરી પાક. સૈન્યનો નિવૃત મેજર છે. આ કાવતરામાં અબુ જુંદાલ, જબિબુલ્લાહ અને ફાહિમ અન્સારી પણ સંડોવાયેલા હતા.
પાકિસ્તાની ગૃહપ્રધાને જણાવ્યું હતું કે મુંબઇ હુમલામાં ભારતનું કોઇ સંડોવાયેલું નથી. આ બહારના તત્વોનું જ ષડયંત્ર હતું. હેડલીએ ભારતમાં આવીને હુમલાના સ્થળોની રેકી કરી, ભારતમાં ફર્યો અને સંબંધો વિકસાવ્યા. આ તમામ બાબતો ભારતીય સંસ્થાની નજરમાં આવવી ઔજોઇતી હતી.
પાકિસ્તાન અને ભારતીય સંસ્થાઓ આ હુમલાના સંદર્ભે નિષ્ફળ ગઇ છે. જેનું એકમાત્ર કારણ બન્ને દેશો વચ્ચે માહિતીની આપ-લેનો અભાવ છે. તેમણે ઈલ્યાસ કાશ્મીરીને પાકિસ્તાનનો દુશ્મન ગણાવતા કહ્યું હતું કે મેજર કાશ્મીરી લશ્કર-એ-તોઇબામાં જોડાયો હતો અને તેણે પાકિસ્તાની સૈન્યને બદનામ કર્યું છે.
દરમિયાન એલઈટીના આતંકવાદી જુંદાલને ભારતીય ગુપ્તચર સંસ્થાનો એજન્ટ ગણાવતા મલિકે કહ્યું હતું કે જુંદાલ ભારતીય છે અને તે બે સાથીઓ સાથે પાક.માં કેવી રીતે ઘુસ્યો તે નવાઇની વાત છે. જુંદાલ ભારતીય ગુપ્તચર સંસ્થાનો બાતમીદાર હતો અને આ વાત જુંદાલે કબુલ કરેલી છે. હુમલા બાદ બન્ને દેશના નેતાઓએ સમજદારી ન દેખાડી હોત તો સ્થિતિ વણસવાની શક્યતા હતી. જોકે જુંદાલ અંગેના મલિકના દાવાને ભારતે રદીયો આપ્યો હતો.